Papersnake/gushiwen huggingface dataset:
送潘臞斋赴会稽讲席
陈深（宋代）

四十臞仙发未班，谭经海上看青山。
曹江鞠白漫难读，禹庙梅梁去自还。
叠嶂晓晴诗笔说，平湖风定酒船闲。
曾闻百奥多奇士，暇日清游盍叩半。
白纻歌九首 其三
张率（南北朝）

日暮搴门望所思。风吹庭树月入帷。凉阴既满草虫悲。谁能离别长夜时。

流叹不寝泪如丝。与君之别终何知。
和子华湖上避暑
韩维（宋代）

堤边杨柳无穷碧，亭下芙蓉四面红。
岛影低回明镜里，荷香浮动绿樽中。
清心不厌飞山雨，动发时欣过水风。
鼎足坐谈非俗侣，不归名教即真空。
次韵十九叔父台源
黄庭坚（宋代）

闻道台源境，锄荒三径通。
人曾梦蚁穴，鹤亦怕鸡笼。
万壑秋声别，千江月体同。
须知有一路，不在白云中。
海棠
赵文（宋代）

纤纤光润态偏浓，曲曲花蓬暖自融。娇泪恼公初著雨，丰肌病酒不宜风。

人疑欲睡高烧烛，天悔无香剩与红。正使吹残亦何恨，向来艳艳本空空。
【南吕】四块玉 知足
爱山（元代）

两鬓秋，今年后。
着甚干忙苦追求？人间宠辱还参透。
种春风郑子田，牧青山宁戚牛，倒大来得自由。
水阁朝霁，奉简严云安（一作云安严明府）
杜甫（唐代）

东城抱春岑，江阁邻石面。崔嵬晨云白，朝旭射芳甸。

雨槛卧花丛，风床展书卷。钩帘宿鹭起，丸药流莺啭。

呼婢取酒壶，续儿诵文选。晚交严明府，矧此数相见。
题僧房双桐
李颀（唐代）

青桐双拂日，傍带凌霄花。绿叶传僧磬，清阴润井华。

谁能事音律，焦尾蔡邕家。
读宛陵先生历览昔贤皆泯泯寻思鲁叟自波波 其四
陈献章（明代）

波波泯泯不同时，静久无忧动辄疑。圣人坐北吾遭逸，天下苍生怨望伊。
和程泰之阁学咏雪十二题·钱雪
袁说友（宋代）

阳春有脚时难驻，见{左日右见}初消意已先。
我亦鬓蓬飞雪满，与君相遇约年年。
新安行赠王广文
薛瑄（明代）

西通崤沔东洛阳，涧流曲折波浪浪。连峰叠巘互低昂，溪桥野浪遥相望。

函关开豁地一方，新安老树浮高隍。山回川合郁苍苍，储精孕秀不可当。

钱君若水慎行藏，急流勇退何徜徉。韩侯擒虎智力强，高勋亦可铭太常。

其馀豪杰皆昂藏，弱毫未易俱谈扬。王乔古洞南山阳，世传铁斧殊荒唐。

洪炉烈焰徒煌煌，百炼不改纤毫钢。古来雷斧坠穹皇，阴阳抟结成锋铓。

铁斧无乃类此行，胡为末俗相惊惶。我行爱此山水乡，往来屡宿芹頖堂。

芹頖广文情慨慷，时能取乐行华觞。诸生罗列芝兰香，争持斗酒浇我肠。

醉来意气何扬扬，为之放笔扫秕糠。掇拾故迹百十忘，颇胜燕石为琳琅。

欲行不行意徊徨，明朝别思俱茫茫。
咏史上·宋共姬齐孝公夫人
陈普（宋代）

火来秉节正如山，茀丧何心在世间。
身似泥沙心似玉，水中火裹即浑间。
题落日孤舟扇面送幼孺
徐熥（明代）

古木苍苍落照收，谁人独自汎中流。灯前不敢披图看，恐是松陵别后舟。
闻樊桂卿初归自镜湖寄之
陈著（宋代）

短世渊明醉，长愁子美歌。
高情谁复尔，久别公如何。
淡月初出浦，好风来颺蓑。
买田沧海上，耕亦不须多。
送源中丞赴新罗
姚合（唐代）

赤墀赐对使殊方，官重霜台紫绶光。玉节在船清海怪，

金函开诏拜夷王。云晴渐觉山川异，风便那知道路长。

谁得似君将雨露，海东万里洒扶桑。
登禅罔寺望和虞记室诗
何逊（南北朝）

南望南郭门。
拱树稍云密。
北窗北溱道。
重楼雾中出。
接树隐高蝉。
交枝承落日。
光阴不可舍。
怀抱何由悉。
兵乱后自嬄杂诗 其十三
吕本中（宋代）

四郊多属垒，何地可逃生。水水但争渡，城城各点兵。

牛亡罢春种，马夺尽徒行。囊櫜经钞掠，寇来浑不惊。
追和四绝
陆文圭（元代）

三十寻思拟学仙，蹉跎已过古稀年。
一生只作邯喑梦，枕上奇方秘不傅。
春日
杨淑贞（清代）

轻寒款款逼窗纱，日影穿帘燕子斜。底事小园春未减，一枝晴放碧桃花。
谒陆清献公祠
沈维鐈（清代）

昭代论儒术，当湖孰并衡。庙庭崇秩祀，峰泖蔚精英。

大道闻原早，斯文任独宏。薪传寻孔孟，统系绍周程。

素志惟希圣，中年获代耕。循良敷海表，抚导遍疁城。

未竟鸣弦化，偏教补被行。归装书数卷，讲舍屋三楹。

再迫牵丝起，多应荐牍呈。旁咨廉惠爱，破格擢贤明。

自拜言官责，频闻抗疏争。臣心孚帝简，朝议顺舆评。

考绩时终忤，归田愿竟成。从违皆澹虑，义利最研精。

督学虚明诏，遗编迪后生。千秋承述作，百氏辟从横。

讵见门墙峻，居然俎豆荣。赠阶追向德，赐谥特尊名。

世共高山仰，人推止水清。丛祠犹故里，茂典协群情。

绝业真能荷，先型莫与京。谈经谁继起，瞻像独摅诚。

砌草蜗交篆，庭柯鸟和鸣。然藜光近照，景慕倍心倾。
题泠然洞
朱真人（宋代）

江山秀丽有奇峰，云水悠悠物外通。
容足安夷寻达士，无缘寄语在乘风。
和嵩阳客月夜忆上清人
徐凝（唐代）

独夜嵩阳忆上仙，月明三十六峰前。

瑶池月胜嵩阳月，人在玉清眠不眠。
赠别殷山人说易后归幽墅
孟郊（唐代）

夫子说天地，若与灵龟言。幽幽人不知，一一予所敦。

秋月吐白夜，凉风韵清源。旁通忽已远，神感寂不喧。

一悟袪万结，夕怀倾朝烦。旅輈无停波，别马嘶去辕。

殷勤荒草士，会有知己论。
疏山塔
释绍昙（宋代）

衲僧毛病没星星，刚被傍人授记成。
万壑松涛撼明月，隔溪误认倒屙聋。
春词 其九
毛滂（宋代）

雪才盈尺云阴解，风不鸣条雨块完。春力急催冬事退，君王宽政不恒寒。
和人苇花
司马光（宋代）

葭菼迷河曲，高秋一番荣。
齐纨张野白，楚练照川明。
不夜月常皎，逾时雪未晴。
万仙霓帔合，千亩玉苗生。
漠漠波澜偃，茫茫沙碛平。
际空监海竭，垂地塞云横。
日暖鸥无色，风同鹤有声。
逢君得嘲赋，岂愧束薪并。
本草采萍时日歌（唐高供奉作）
佚名（唐代）

不在山，不在岸，采我之时七月半。选甚瘫风与缓风，

些小微风都不算。豆淋酒内下三丸，铁幞头上也出汗。
和刘后村梅花百咏
方蒙仲（宋代）

和靖墓荒吟骨冷，孤山新庙尚危栏。
便当纯用梅花祭，一洗蕉黄与荔丹。
盐井渡铁锁桥用东坡柬新桥诗韵
赵树吉（清代）

乱山连僰道，巨刃摩云霓。裂为千尺涧，汇此奔雷溪。

经营穷匠术，坐见椓杙低。何人铸铁索，横波贯虹堤。

锒铛互钩连，专车骨相挤。至今化康庄，利尽滇东西。

我行值暑雨，出淖容轻跻。涛澜翻脚底，雾散驰千蹄。

惜哉碑碣缺，岁月不可稽。昔闻刀墨乱，聚若沙中鹥。

谁令失此险，渐构公输梯。滋蔓到吾蜀，曳尾终涂泥。

齿冷及行路，色变谈中闺。十年风电过，刀剑不复携。

往来似潮汐，茅店催荒鸡。历劫永弗坏，讵数三石犀。

他年持节还，慰劳看扶藜。犹能学逸少，轻煤研麝脐。
大有（小石）
周邦彦（宋代）

仙骨清羸，沈腰憔悴，见傍人、惊怪消瘦。柳无言，双眉尽日齐斗。都缘薄幸赋情浅，许多时、不成欢偶。幸自也，总由他，何须负这心口。

令人恨、行坐儿断了更思量，没心求守。前日相逢，又早见伊仍旧。却更被温存后。都忘了、当时僝僽。便掐撮、九百身心，依前待有。
次韵程尧仲风雨诗
项安世（宋代）

浩浩阴风彻屋号，霏霏寒雨一天毛。
撼醒花柳经年眼，润透郊原百尺膏。
鼓舞孰知神物妙，沾濡方表化工劳。
游人只见春能好，香满园林绿满壕。
泊雷港
唐子仪（明代）

晚泊豁吟绪，行行步渚沙。
雨添新柳耳，水减嫩蒲芽。
乌鬼来渔艇，青蚨付酒家。
微风吹短褐，倚杖数归鸦。
和尹从事懋泛洞庭
张说（唐代）

平湖一望上连天，林景千寻下洞泉。

忽惊水上光华满，疑是乘舟到日边。
读王谷原比部遗稿
梁玉绳（清代）

先生读书万卷破，可怜一字不求饿。块垒惟将杯酒浇，孤咏幽吟少人和。

中年奔走向长安，长安热客冷眼看。往来素心只三四，哀歌击筑相鸣弹。

久之入直中书省，涕长一尺衣衾冷。旋复对策改郎官，不乐文书乐闲静。

翻然便赋《归去来》，老屋数间门不开。家徒壁立何所有，但有及榻青青苔。

忆昔京华暂侨寄，我时幼小犹能记。频向床头索纸笔，东涂西抹供游戏。

悲哉转瞬几经秋，先生修文归玉楼。人间万事半陈迹，如露如电如水沤。

留传手稿千番纸，身后空名惟此耳。诗能穷人穷益工，自古才人皆若是。
满江红（陈玉局生朝）
韩淲（宋代）

归锦堂成，云汉上、天垂新画。有朱颜绿鬓，禁林仙客。玉局暂从香火社，金龟未报文章力。看彤庭、赐第别承恩，居君侧。

斑衣戏，蟠桃摘。翠袖倚，歌檀拍。正祥开初度，颂声千百。又是腊前梅态度，几多春近花消息。想明年、今日醉西湖，光辉赫。
晓经潘葑
杨万里（宋代）

油窗著雨光不湿，东风忽转西风急。
蓬声萧萧河水涩，牵船不行人却立。
雨中蒿师风堕笠，潘葑未到眼先入。
岸柳垂头向人揖，一时唤入诚斋集。
客梦
徐集孙（宋代）

人生总总汩浮荣，勘破令人厌宦情。
竹屋无时功结梦，秫田何日遂归耕。
雨侵药灶莓苔长，秋透书台笔砚清。
渐老鬓毛犹未雪，此身犹及见升平。
王才臣求园中六诗杨秘监谢尚书皆赋·竹亭
周必大（宋代）

良夜月筛影，清晨风扫坛。
自合侯千户，何须斩万竿。
支郎歌
王世贞（明代）

支郎逸气不可当，少年侠客荆佽装。千金岂惜结剑士，尺纸遂佽收扶桑。

偶然失意去府主，卖药长安大道傍。为饮真人上池水，朅来供奉金门里。

药囊手提燕庆卿，刀圭立起虢太子。慷慨莫谓秦无人，邹侯吹律天下春。

雕弧左射白额虎，明珠逆摘骊龙鳞。此时支郎参石画，男儿有心人不识。

一字能回日月光，片言坐致雷霆力。我亦曾师沧海君，中年麋鹿更为群。

北风一夜吹我出，泪落平原原上云。鹔鹴脱向阳昌肆，佽与支郎暂时醉。

眼前豪杰君自知，羞杀桃花五陵骑。
送董理问复职二首 其一
郑真（明代）

镇州古称成德军，包括燕赵连并汾。山川间气产豪杰，风云际会成殊勋。

昔在完颜贞佑日，汴蔡南北权驻跸。斡难河上气如虹，还塞争传真世出。

横戈铁骑歌来来，两河扫荡氛尘开。上将同推稿城董，尽忠竭节诚雄哉。

有子承家谥忠献，渡江南来经百战。幼孤入觐版图归，凯奏彤弓赐周宴。

文阶武秩夸双全，满门金紫何蝉联。百余年来天运改，名家乔木青云还。

公子翩翩富经学，河汉天高翔荐鹗。除官远向闽海堧，玉雪襟怀倚寥廓。

天颜入觐昭重瞳，归来独跨连钱骢。笑我黉宫欣一见，论谈往事来清风。

南州狱讼计千百，两造情由须别白。岁时有暇拜先祠，好向庭阶树松柏。
第一百六十七
文天祥（宋代）

阴风千里来，惊浪满吴楚。
世事两茫茫，飘泊欲谁诉。
和孙端叟寺丞农具十五首其七耰锄
梅尧臣（宋代）

芜秽或不治，良苗安得长。
薅来露未曦，荷去月初上。
侵烟湿鹅颈，近茇翻蚁壤。
生具自有余，何辞汗沾颡。
吕推
孔武仲（宋代）

昼卧蓬山禁漏长，起观名画得心降。曾闻饮啄依南海，颇怪飞鸣到北窗。

峭格正宜风作驭，脩翎堪与凤为双。知公物外寻幽好，不恋荣华拥节幢。
郭虚舟相访
白居易（唐代）

朝暖就南轩，暮寒归后屋。晚酒一两杯，夜棋三数局。

寒灰埋暗火，晓焰凝残烛。不嫌贫冷人，时来同一宿。
送叶卿湖南转运判官 其二
韩淲（宋代）

自恨登门久，飘零岁月深。近知无复旧，后定不如今。

声迹嗟贫病，形容入醉吟。经行才顷刻，何日奉书琴。
晋。王坦之
孙元晏（唐代）

晋祚安危只此行，坦之何必苦忧惊。

谢公合定寰区在，争遣当时事得成。
六州
洪迈（宋代）

尧传舜，盛事千古难并。回龙驭，辞凤掖，北内别有蓬瀛。为天子父，册鸿名。万年千几福康宁。春秋不说楚冥灵。莱衣彩戏，汉殿玉卮轻。宸游今不见，烟外落霞明。前回丁未，雾塞神京。正同符、光武中兴。擎天独力扶倾。定宗庙，保河山，乾坤整顿庚庚。功成了，脱屣遗荣。访崆峒、容与丹庭。笑挹庆寰、不留行。吾皇哀恋，泪血洒神旌。肠断涛江渡，明日稽山暮云，东望元陵。
望江南（四之二）
王安石（宋代）

归依法，法法不思议。愿我六根常寂静，心如宝月映琉璃。了法更无疑。
赋得上林莺送张兵曹二首 其二
泰不华（元代）

春日阳关道，莺声满上林。来从金谷晓，飞度玉楼阴。

柳嫩难分色，歌停稍辨音。明朝空解语，人去落花深。
记草木杂诗七首 其四 茱菊
朱松（宋代）

海上作重九，菊揉青蕊香。近墟买茱萸，枯颗出药囊。

儿曹记土风，歉歉事祈禳。老夫未免俗，聊尔答风光。

灾祥理不僭，此柄孰主张。讹言眩末俗，吾欲案长房。
陈荣绪惠示之字韵诗推奖过实非所敢当辄次高
黄庭坚（宋代）

太丘胸量阔，一苇莫杭之。
万事不挂眼，四愁犹有诗。
状闲聊闒茸，心洁似毗尼。
早晚同舟去，烟波学子皮。
次韵次卿见寄
周紫芝（宋代）

此生怀抱向谁开，唯有华颠苦见催。万事只今浑是梦，寸心堪笑已成灰。

路长安得诗飞去，交浅唯愁雨不来。此意喜君无冷暖，尺书频寄塞鸿回。
重阳后二日会严氏野趣亭坐客吴德永裴尧文杜志林林元宪李彦实严君锡魏介然及予八人因成拙诗以纪一时之集云
李光（宋代）

已过重阳得胜游，海南秋色尚迟留。旋沽白酒君须醉，未信黄花蝶解愁。

菡萏香浮曲沼静，槟榔叶暗小亭幽。始知风景中原隔，对泣何须效楚囚。
【黄钟】人月圆_人生能几浑
赵雍（元代）

人生能几浑如梦，梦里奈愁何？别时犹记，眸盈秋水，泪湿春罗。绿杨台榭，梨花院宇，重想经过。水遥山远，鱼沉雁渺，分外情多！
相思何日重相见，山远水偏攻。风弦虽断，莺胶难接，愁满离肠。最伤情处鲛绡贵恨，翠靥留香。故人何在？浓荫深院，斜月幽窗。
三国志·华佗传
陈寿（魏晋）

华佗字元化，沛国谯人也。游学徐土，兼通数经。沛相陈珪举孝廉，太尉黄琬辟，皆不就。晓养性之术，时人以为年且百岁而貌有壮容。又精方药，其疗疾，合汤不过数种，心解分剂，不复称量，煮熟便饮，语其节度，舍去辄愈。若当灸，不过一两处，病亦应除。若当针，亦不过一两处，下针言：“当引某许，若至，语吾。”病者言“已到”，应便拔针，病亦行差。若病结积在内，当须刳割者，便饮其麻沸散，须臾便如醉死，无所知，因破取。病若在肠中，便断肠湔洗，缝腹膏摩，四五日，差，不痛，一月之间，即平复矣。

有一郡守病，佗以为其人盛怒则差，乃多受其货不加治，无何弃去，留书骂之。郡守果大怒，令人追杀陀。郡守子知之，嘱使勿逐，守嗔恚，吐黑血数升而愈。

佗之绝技，凡此类也。太祖闻而召佗。太祖苦头风，每发，心乱目眩，佗针鬲，随手而差。然本作士人，以医见业，意常自悔。后太祖亲理，得病笃重，使佗专视。佗曰：“此近难济，恒事攻治，可延岁月。”佗久远家思归，因曰：“当得家书，方欲暂还耳。”到家，辞以妻病，数乞期不反。太祖累书呼，犹不上道。太祖大怒，使人往检。若妻信病，赐小豆四十斛，宽假限日；若其虚诈，便收送之。于是传付许狱，考验首服。荀彧请曰：“佗术实工，人命所县，宜含宥之。”太祖曰：“不忧，天下当无此鼠辈耶？”遂考竟佗。佗临死，出一卷书与狱吏，曰：“此可以活人。”吏畏法不受，佗亦不强，索火烧之。佗死后，太祖头风未除。太祖曰：“佗能愈此。小人养吾病，欲以自重，然吾不杀此子，亦终当不为我断此根原耳。”及后爱子曹冲病困，太祖叹曰：“吾悔杀华佗，令此儿强死也。”
了翁谪廉欲置华严托余将来以六偈见寄其略曰杖头多少闲田地挑取华严入岭来次韵寄之 其五
释德洪（宋代）

因法相逢一笑开，俯看人世过飞埃。湘南岭外休分别，圆寂光中共往来。
咏史下·蜀先主
陈普（宋代）

少年白帝死如生，但为云长也自荣。
龙虎已分南北路，英雄无计与年争。
满江红（重九与张舍人）
韩玉（宋代）

正欲登临，何处好、登临眺望。君约我、今朝携酒，古台同上。风静秋郊浑似洗，碧空淡覆玻璃盎。夕照外、渺渺万遥山，开青嶂。

龙山事，空追想。风流会，今安往。我劝君一杯，为君高唱。今日谋欢真雅胜，休辞痛饮葡萄浪。纵黄花、明日未凋零，非佳赏。
次韵钱德初九日旅怀三绝 其三
沈与求（宋代）

浊醪自称和山药，小令新能坼水花。况有阿戎供细雨，岂知秋思满天涯。
绝句
曾几（宋代）

自公退食入僧定，心与香字俱寒灰。
小儿了不解人意，正用此时持事来。
王祥卧冰图
郑思肖（宋代）

母病杯羹意未谐，解衣竟欲卧冰开。有心直透清波下，安得无鱼跃出来。
送石洪处士赴河阳幕得起字
韩愈（唐代）

长把种树书，人云避世士。忽骑将军马，自号报恩子。

风云入壮将，泉石别幽耳。钜鹿师欲老，常山险犹恃。

岂惟彼相忧，固是吾徒耻。去去事方急，酒行可以起。
留蓝溪驿
罗时用（宋代）

寂寥孤馆白日静，酣睡有魔那得降。
扣户故人风动竹，齕萁羸马浪翻江。
飞残蝙蝠灯留壁，啼尽栖鸦日到窗。
堪笑浪游成住此，一秋赢得鬓丝霜。
招子昂饮歌
戴表元（宋代）

与君相逢难草草，与君相逢苦不早。
人生何处小泥涂，此日飘零武林道。
武林城中马如云，闭屋狂歌人不闻。
狂歌自笑君亦笑，依然狂绝不如君。
君歌岂是真狂者，青衫少日春潇洒。
至今俊笔五花纹，最惜青眸十步下。
虚名何用等灰尘，不如世上蓬蒿人。
黄金偏趋不贫室，白发难老无愁身。
风雨无情亦如此，凄凄但聒穷人耳。
不见朱楼高到天，凤箫龙管连朝起。
连朝笙管可奈何，我歌且止须君歌。
青天白雪望不极，坐见绿水生层波。
我生胡为被狂恼，江头鱼肥新酒好。
从今作乐拚醉倒，与君相逢难草草。
咏史上·汉高帝八首
陈普（宋代）

煨烬三王不复收，子孙大辱辟阳侯。
无边智力皆骑虎，高绝还能四百秋。
闻林少穆前辈召授京卿 其一
戴熙（清代）

诏许屯田使，量移佐命卿。风云仍上界，雨雪罢边城。

帝力回愆运，天心练老成。都人如望岁，火速赋东征。
春山
卫宗武（宋代）

青山四时好，春至尤盛丽。
润泽散冲融，华滋出枯悴。
云根鳞甲动，风柯羽旄曳。
群芳间点染，一碧互经纬。
组绣列障陈，缋画崇屏倚。
嵬昂如帝尊，黼黻俨衣被。
我老得余暇，时来领胜事。
穿云度舟楫，披雾纵屐履。
涓泉幽响生，鸣鸟繁声脆。
天然成妙奏，人籁恶可拟。
息游返靖庐，纷华以静对。
独坐勘古书，冥观参物理。
光景犹驹驰，色象亦蝉蜕。
至人善观山，夫岂悦浮靡。
懿此静秀姿，万古挹清致。
自宣城赴官上京
杜牧（唐代）

潇洒江湖十过秋，酒杯无日不迟留。
谢公城畔溪惊梦，苏小门前柳拂头。
千里云山何处好，几人襟韵一生休。
尘冠挂却知闲事，终拟蹉跎访旧游。
宿友生林居因怀贾区
于武陵（唐代）

绕屋树森森，多栖紫阁禽。暂过当永夜，微得话前心。

入楚行应远，经湘恨必深。那堪对寒烛，更赋别离吟。
乳燕飞（寿干官）
刘克壮（清代）

风流八十，是人间妆点，孩儿眉额。再著三星添上面，又是一般额特。且置零头，举将成数，算起君须识。从今十倍，恰当彭祖八百。

更把百倍添来，壮椿身世，又十头添撇。况迈非熊年纪在，管取方来勋业。子既生孙，孙还又子，堆几床牙笏。瑶池会宴，饱看几度桃实。
题金鳌山如画轩 其三
潘朝英（宋代）

乱壑收云接涨澜，一天风露夜漫漫。金鳌不动涵坤轴，海月腾空万宇寒。
观太原丞相寄惠紫霞园庵新居诗和太素先生
陈襄（宋代）

翠竹庵前白藕池，修真常惜寸阴移。
别生五气根原固，妙乐三阴出处宜。
黄阁主人思访道，绛纱弟子许观颐。
兴来即到维摩室，岂待留侯脱屣时。
和郑闳中仙居十一首 其二
陈襄（宋代）

我爱仙居好，安民去百奸。诚心虽照物，政体昧循环。

喜有纲条立，惭无教令颁。三年忧且病，王事岂能閒。
暮宿一首
周紫芝（宋代）

朝行绕山麓，暮宿投孤村。父老颇见招，落日犹在门。

庖烟不满灶，汲水复抱薪。为我炊黄粱，一饱裁逡巡。

百金得香醪，湛湛盈清樽。我虽不解饮，亦足濡我唇。

濯足扪饱腹，燎衣暖馀薰。原言息劬劳，少浣尘埃昏。

慇勤戒鸣鸡，未用呼晨暾。
玉画叉歌为椒园先生作
汪中（清代）

先生少从外氏学，玉叉得自初白翁。拊不留手泽可鉴，截肪之色形如弓。

下安桃竹强名杖，挂画取钱其用同。当年操几迁书筴，日见摩挲太心剧。

百年阅历几人存，古器犹完亦足惜。后生不及并世生，老辈风流略可识。

卷帘霜下夜钟鸣，罢酒传观醉默默。回首袁花暮草生，得树楼空梦颜色。

江城星月照人寒，故物苍茫见手泽。吁嗟乎双杖之铭亡其词，赤藤如铁今安归。

渭阳送后头如雪，尚咏琼瑰玉佩诗。
渔村杂句十首
薛嵎（宋代）

泽畔行行歌楚骚，一襟忠愤付湘涛。
难教举世无醒者，莫羡渔翁活计高。
题潇湘霁雨图
项安世（宋代）

欲敛未敛云溶溶，似见未见山眬眬。人家远近半衡宇，草树高低深佛宫。

西峰定有一罅日，东岭岂无千丈虹。俗人不识莫与道，总在空濛苍莽中。
题花光梅十首·偏正自在
王柏（宋代）

枝南枝北出天然，雪艳烟痕若可怜。
冰面峥嵘无向背，何尝有意向人妍。
横浦有感
刘黻（宋代）

风雨忧时梦不成，忍针佞舌博功名。
学如谷永生何辱，节若刘陶死亦荣。
苍藓无心同客静，寒梅有眼照人明。
此邦风物多淳古，曾识濂溪与二程。
航海
朱继芳（宋代）

地角与天倪，茫茫何处期。星回析木次，日挂扶桑枝。

沉石寻孤屿，浮针辨四维。飘然一桴意，持此欲安之。
鹊桥仙 壬子七夕
樊增祥（清代）

绛河如故，鹊桥如故，添得女牛闲话。去年相见尚新秋，怎今岁、闲秋过也。

千秋万岁，一年一度，也胜蟾宫月姐。月轮天上有圆时，最可念、人间孤寡。
寄挽汪容甫兼以吊其孤且属其检收遗书藏之
程瑶田（清代）

校才君宜得八斗，述学一篇芽初萌。为语郎君宝遗卷，爱护当知视凿楹。
念奴娇
佚名（宋代）

清凉天气，正中秋过後，恰才七日。岳降生申逢令旦，听得欢声洋溢。戏彩堂前，两行珠翠，酒劝杯浮碧。祝君遐算，寿星长对南极。
仰羡性地宽闲，平生酷爱，占断倾城色。好展少年攀桂手，同作蟾宫□客。料想嫦娥，一枝留待，已得真消息。馨香满袖，凤楼人尽怜惜。
除夜前二日夜雨
范成大（宋代）

雪不成花夜雨来，垄头一洗定无埃。
小童却怕溪桥滑，明日先生合探梅。
陈仲怡刺史留饮寓斋看灯屏同李蘧门作
吴敬梓（清代）

烟绡雾縠称丝绝，中含火齐光皎洁。鲸鱼鳞甲动蚖膏，秀华掩映管弦咽。

风流太守解组归，爱客开樽灯月煇。灭烛留髡客不去，不知门外雪霏霏。
和叶都堂凯歌 其一
韩殷（明代）

衮衣衔命下夷荒，百粤均分日月光。神剑昼横江水黑，龙旗春掣海云黄。
期颐堂
龚明之（宋代）

不服丹砂不茹芝，老来四体未全衰。
有人问我期颐法，一味胸中爱坦夷。
戚姑山
董居谊（宋代）

重上危楼意豁然，倚栏检点旧山川。
身离城郭尘嚣里，眼到云天杳霭边。
只恐老松添岁月，长教修竹障风烟。
回思灯火书窗下，偻指如今六十年。
秋夜有怀徐侣樵上舍
曹允源（清代）

寓言十九演蒙庄，键户紬书鬓未苍。汀雁声寒沈远角，莎蛩语涩咽新霜。

荣枯世事云千叠，缭乱秋怀叶半床。何日隆中起高卧，手提长剑扫天狼。
再和
陈傅良（宋代）

浅杯莫到十分酣，但爱齁齁夜梦甘。
万里桑麻风雨好，一夫尸禄我何惭。
又雨
方回（元代）

霞红疑太早，果不是晴天。
市涨危侵户，村流喜入田。
昏昏邻寺鼓，滃滃晚厨烟。
明日应犹雨，宵甜一枕眠。
与卢孟明别后宿南湖对月
皎然（唐代）

五湖生夜月，千里满寒流。旷望烟霞尽，凄凉天地秋。

相思路渺渺，独梦水悠悠。何处空江上，裴回送客舟。
戊辰春二月晦日同栖鸾子送所亲过宝积题壁间
张元干（宋代）

春江因送客，云峤更登临。
精舍经行地，征人去住心。
猿啼清梦断，花落晓窗阴。
胜践成三宿，俱来此意深。
满庭芳
马钰（金朝）

昨宵梦见，遍地黄金。珍珠玛瑙盈襟。满目珊瑚琥珀，玉树琼林。

蓦闻不时钟响，谑人人、各有灰心。天水子，便前来稽首，索我清吟。

接得花笺象管，方吟咏，梦回谁是知音。幸有清风皓月，悦我心琴。

些儿的端妙处，看何人、有分搜寻。如同志，定将来，云步高岑。
和石田翁落花诗七首 其二
王建极（明代）

惜花彩笔为传真，画就还惊花有神。月照空枝无那夜，风飘残萼奈何春。

香魂应吊绮罗客，丽质终为兰麝尘。一度看来一惆怅，未知谁是不愁人。
庖婢病跂自临鼎俎有诗
刘挚（宋代）

塘头买鲜鳞，戢戢杨柳贯。不忧一日饥，遂可支两膳。

北方贵窗鱼，岂异此中窗。但求杯盌充，焉问名实眩。

芼之姜芥蔬，杂以紫莼线。虽非梁肉豪，乡思已过半。

甘芳渍蒙茸，软熟分片段。佐我新炊粳，珠琲光粲粲。

春羹远无惭，枯鲞不足羡。吾于饕餮衰，安此软暖燕。

昔人意不佳，多缘啖脯面。圣贤亲鼎俎，毋庸厌烹馔。
贺新郎 其一 催花呈赵云舍
刘埙（宋代）

办著春游费。奈狂风吹寒，禁定满城花事。天暝云深时度雨。

院落秦筝未试。倩谁趱、杏娇桃媚。韶色三停今过一，只淡黄杨柳装愁思。

芳径滑，绣窗闭。

玉炉闷炷香温被。忆去年、匆匆胜赏，梦沈烟水。遥望秋千新彩索，难把旧痕重系。

待暖入、香红十里。别拥双鸾迎素月，教明年、不恨今憔悴。

莺共燕，汝知未。
壬午秋自翁村回奕山三首 其一
尹廷高（元代）

竟别桑乾水，归并却似家。春风故巢燕，夜雨废池蛙。

石径曾栽菊，砖垆旧煮茶。自怜萍梗迹，何日定生涯。
道中二首
宋祁（宋代）

檥船清颍岸，岸豁见高原。
桑柘寒烟路，牛羊落日村。
扣舷鱼艇集，争食渚凫喧。
去去风波事，逢人未易言。
再过郎岱恭朗轩司马招饮梦鱼亭即席率赋
沈世炜（清代）

薇省相亲忆昔年，重教两度续前缘。茅亭小筑依苔径，山雨初来响石泉。

万里征尘铜鼓外，一尊乡思镜湖边。多君念旧情弥切，欲别重留意怅然。
端明汪公挽章二首
吕祖谦（宋代）

异时忧世士，太息恨才难。
每见公身健，犹令我意宽。
彫零竟何极，回复岂无端。
此理终难解，天风大隧寒。
玉女潭佳境八首 其四 玉树湍
庞嵩（明代）

晓渡漱玉桥，凝眸立溪涘。中有古璚树，莫自开天始。

磊砢四十围，经吟独孤史。樗散每见掷，嘉乐有君子。

北山秀豫樟，几见复同此。君莫悲明堂，空谷良足喜。
和詹生饮酒二篇 其二
廖大圭（元代）

詹子真国士，博学乃多能。堂室有廉隅，后来复谁升。

张生独高义，古学已川增。日沽酒家保，来问作诗朋。

相知久逾密，馀子方背憎。独醒有不免，熟醉良可凭。

一言事刚制，群狐听春冰。
摸鱼子 赋玉簪录呈赵太初兼与时中茂异
姚燧（元代）

更休寻、玉山瑶草，蓬莱知在何处。司花嫌被春风妒。留待九秋清露。还解语。试问著、当时月夜乘鸾女。何年遗汝。甚不怕高寒，青冥万里，鬟鬓乱风雾。人间世、无物有香如许。灵均遗恨千古。芙蓉杜若何堪佩，憔悴行吟沅浦。空自苦。悄教得、扬雄不信离骚赋。云窗月户。恨白发诗翁，年来多病，不识醉乡路。
玉漏迟
韩嘉彦（宋代）

杏香消散尽，须知自昔，都门春早。燕子来时，绣陌乱铺芳草。惠圃妖桃过雨，弄笑脸、红筛碧沼。深院悄。绿杨巷陌，莺声争巧。

早是赋得多情，更遇酒临花，镇辜欢笑。数曲阑干，故国谩劳凝眺。汉外微云尽处，乱峰镇、一竿修竹。间琅玕，东风泪零多少。
鹧鸪天·建康上元作
赵鼎（宋代）

客路那知岁序移，忽惊春到小桃枝。天涯海角悲凉地，记得当年全盛时。
花弄影，月流辉，水晶宫殿五云飞。分明一觉华胥梦，回首东风泪满衣。
春书
贺铸（宋代）

新蚕经浴罢，旧燕未来前。
吏局坐如梦，物华行可怜。
藻生南浦钓，雨足东皋田。
故国负归约，尘埃年复年。
感秋词四首 其四
夏子重（清代）

六郎不解惜年华，一晌贪将妩媚誇。争奈秋风太狼藉，易吹幽艳落平沙。
福州
龙昌期（宋代）

等闲田地多栽竹，是处人家爱读书。
饮宴直尝千户酒，盘餐唯候两潮鱼。
咏史二十二首 其十二 宋武帝
赵戣（宋代）

已拓三秦地，宁无几月留。登城聊北望，老泪不胜流。
过朝天岭二首
范祖禹（宋代）

夜上朝天晓不极，举头唯见苍苍色。
回看初日半轮明，下视嘉陵千丈黑。
送螺川张太守二首
刘弇（宋代）

西南五马照青螺，众惜班春未几何。绿发桑榆收太早，青云岐几剩来多。

仙家职事清閒好，逋客林泉取次过。正恐此身休不得，再看邹律起阳和。
宿西苑直庐同坦园作
百龄（清代）

山气沈高阁，溪声过短墙。暝禽争选树，倦客对支床。

天近星河接，官闲岁月长。故人多好句，题壁墨留香。
雷峰
董嗣杲（宋代）

五级浮屠透泬寥，黄皮园上梵坊遥。当时雷就家曾弃，前代皇妃迹已销。

铃带水风传古衕，灯分山月照长桥。根基自广云层减，拥肿难供画笔描。
题竹二十一首 其十
吴镇（元代）

落落不对俗，娟娟净无尘。缅怀湘渭中，岁寒时相亲。
高阳台（闰元宵）
蒋捷（宋代）

桥尾星沈，街心尘敛，天公还把春饶。桂月黄昏，金丝柳换星摇。相逢小曲方嫌冷，便暖薰、珠络香飘。却怜他、隔岁芳期，枉费囊绡。

人情终似娥儿舞，到嚬翻宿粉，怎比初描。认得游踪，花骢不住嘶骄。梅梢一寸残红炬，喜尚堪、移照樱桃。醉醺醺，不记元宵，只道花朝。
对梅效杨诚斋体
张侃（宋代）

前年看梅清溪边，万花依枝占芳妍。去年看梅金台下，一枝傍芳秀而野。

今年梅花胜旧年，急呼曲生来座前。折花饮酒到夜半，羌管休吹且频看。

旁人笑我心太痴，花开花落由天时。如何苦作十日计，悭风妒雨谁得知。

我虽不言见已惯，倚著茅帘听过雁。明年梅开在清溪，不妨访梅西山西。
望江南 同四姑过先舅绿雪山房
范贞仪（清代）

仙去久，重到读书庐。纸破閒窗风淅沥，诗留旧壁粉模糊。

能不忆当初？

循廊去，仍坐碧山芜。霜月凄清梅影瘦，寒风峭急雁声孤。

清泪各沾襦。
苏一峰考迹三章
霍韬（明代）

驱车迢迢，自南长安。厉风驰冰，趋北长安。驰驱则那，皇国光之观。

驱车迢迢，厉龙江干。度龙江干，沐北风寒。岂曰忌伊风寒，我中衷丹。

驱车迢迢，沐北风寒。回瞻南畿，亦北风寒。我奏我绩，矢我衷丹。
寄广汉
彭汝砺（宋代）

今年万载驿逢冬，恰似淮南风雪中。草草杯盘浑自足，笑谈只欠布袍翁。
题郭南浦田舍
黄之芠（清代）

幽人高卧稳，长日掩荆扉。一径开空阔，全家住翠微。

须眉秋色老，禾黍晚香肥。为我藏尊酒，还来对夕晖。
双头莲·呈范至能待制
陆游（宋代）

华鬓星星，惊壮志成虚，此身如寄。萧条病骥。向暗里、消尽当年豪气。梦断故国山川，隔重重烟水。身万里，旧社凋零，青门俊游谁记？
尽道锦里繁华，叹官闲昼永，柴荆添睡。清愁自醉。念此际、付与何人心事。纵有楚柁吴樯，知何时东逝？空怅望，鲙美菰香，秋风又起。
忆旧言怀寄江宁道卿龙图
宋祁（宋代）

下蔡行差近，金陵路更东。
忉忉成念远，咄咄但书空。
恩厚容藏疾，时亨遂讳穷。
禄惭千石守，老谢一钱翁。
忆昨趋陪日，仍缘班序同。
我生真寡合，君量自旁通。
散袠疑皆莹，忘疲宴屡终。
联骖属车后，数会未央中。
禁树排头碧，衙旗曳尾红。
笼街接驺士，赐管镂宫工。
慈豆分尧箑，歌云识沛风。
斯文诚有属，吾道岂常隆。
泰市俄惊虎，钧天亟骇熊。
尘埃忽蒙自，桃李并来虫。
箕次横长舌，飚轮走转蓬。
歇芳间鷤鴂，御湿问芎藭。
可笑矜疏节，私怜抱朴忠。
望霄嗟坠雨，敛翼避虚弓。
尚忝银符密，贪夸隼旆雄。
玉鱼供昼啜，珠米报秋丰。
病久衰还早，身閒意愈冲。
亏全从月蚌，喜怒任狙公。
急景沉欢绪，长波隔讯筒。
南飞俱似鵻，北嚮未如鸿。
二阁怀趋走，重阍限郁葱。
惟应心报国，丹赤斗江枫。
寒山寺
张仲深（元代）

姑苏九月荒城路，一水回环客艇多。万里西风吹落日，五更渔火乱沧波。

江村夜迥传钟鼓，池馆秋深老芰荷。欲问兴亡吴越事，道人为我发长歌。
引驾行 同前亦名长春
晁补之（宋代）

春云轻锁，春风乍扇园林晓。扫华堂，正桃李芳时，诞辰还到。

年少。记绛蜡光摇，金猊香郁宝妆了。骤骏马、天街向晚，喜同车、咏窈窕。

多少。

卢家壶范，杜曲家声荣耀。庆孟光齐眉，冯唐白首，镇同欢笑。

缥缈。待琅函深讨。芝田高隐去偕老。自别有、壶中永日，比人间好。
古别离
王缙（唐代）

下阶欲别离，相对映兰丛。
含辞未及吐，泪落兰丛中。
高堂秋静日，罗衣飘暮风。
谁能待明月，回首见床空。
栽松道者
释普宁（宋代）

栽培得地，节操苍然。
死而复活，身后身前。
楖栗横肩阿剌剌，再来不直半分钱。
寄题僧荣妙胜斋
沈辽（宋代）

婉婉江记室，故庐在西陵。畴昔文雅地，何年钟梵兴。

越江下朝文，门前绀波腾。苍茫梦笔事，谁似画桥称。

世道久蒙昧，至人绝勾绳。名存谁有实，身往复奚凭。

万生着动静，其初匪云应。纷然竞其趣，自知远真乘。

上人学智者，高谈信能承。知以妙为胜，新题敞相仍。

色相不足誇，是境方清澄。行期授记诲，为我比然灯。
四时田园杂兴十二绝
范成大（宋代）

郭裹人家拜扫回，新开醪酒荐青梅。
日长路好城门近，借我茅亭暖一杯。
游鸟门山偕陶心云
陈存懋（清代）

不必奇峰劈巨灵，天然苍翠耸围屏。悬岩溜滴龙潭黑，绝壑云迷鸟道青。

祖逖渡江怀击楫，屈原忧国且扬舲。稽山镜水春如许，聊共先生倒玉瓶。
天平方丈梅下见持要旧题
赵孟坚（宋代）

枯梅一树半斜欹，绕匝行行欲咏诗。
忽觌季难遗墨在，西风吹泪满髯丝。
和邓舍人读之罘碑二十韵
韦骧（宋代）

之罘之碑何所刻，昔者秦人纪秦德。风锼日铄断璞昏，雨暴冰秦老龟坼。

微芒遗字三四行，容易历年千五百。文词事实可考求，赖有子长修简策。

始皇末年气益矜，轻视天下夸功名。玉墀金户厌宫殿，不远万里为游行。

鼓钟帷帐不移徙，所至毫发皆如情。温寒凊暑回造化，绝深度险安经营。

徐市卢生巧窥测，浪语神仙致君惑。东巡亟欲见三山，从此海壖来辙迹。

神仙杳邈不可攀，六龙回首沧波碧。从臣无以慰踌躇，请陈勋业刊诸石。

高文大句如形容，将以荣耀传无穷。银钩玉箸勒未久，变故恍惚如飘风。

人心恚望鬼神怒，滈池神怪俄符同。祸秦非胡日在国，长城未毕咸阳空。

空遗此石苍崖里，万古悠悠辨终始。虽然篆刻半缺讹，至今不得藏虚美。

世人往往爱瑰奇，蜡泽松烟印之纸。览观莫不哀所为，岂独玩焉而已矣。
春题
缪鉴（元代）

江云漠漠水悠悠，望断春风燕子楼。
书寄碧云千里雁，镜分明月半奁秋。
来时杨柳阴连阳，归路菽花雪满州。
遥想琐窗挑锦字，咏珠如粉冷银铭。
陆机宅
马之纯（宋代）

只闻二陆住华亭，却有书堂在秣陵。
如此弟兄无比拟，翕然京洛有声称。
辨亡著论真难及，受命专征若易能。
十万河桥俱溃散，儒生虚语不堪凭。
赋得垂柳送客出梅关
屈大均（明代）

垂柳与行人，依依为好春。无能系骝马，只解作花茵。

吹笛且容与，出关应苦辛。枝间乌八九，望尔白头新。
长相思（春晚）
黄升（宋代）

惜春归。爱春归。脱了罗衣著贮衣。绿阴黄鸟啼。

酒醒时。梦醒时。清簟疏帘一局棋。丁东风马儿。
送吴献臣大尹奏绩还治三首 其二
苏葵（明代）

何人豪气贯虹霓，论绩天曹首不低。千古江山留即墨，一时人物想祁奚。

梅花漾月清诗梦，雪色封尘净马蹄。醉里送君吾亦愧，荐贤无疏漫新题。
九日奉新道中
郑会（宋代）

嫩寒猎猎酒旗斜，古路西风欲暮鸦。
何处飞来双蛱蝶，也知篱落有黄花。
汉光武
林耀亭（清代）

火德中兴汉祚隆，江山依旧昔时同。布衣昆季推通轶，鱼水君臣起邓冯。

训政早知图郅治，论功又见罢兵戎。洛阳此日千官拥，堪继西京乃祖风。
高士咏。柏成子高
吴筠（唐代）

大禹受禅让，子高辞诸侯。退躬适外野，放浪夫何求。

万乘造中亩，一言良见酬。俋俋耕不顾，斯情邈难俦。
立春日寓北方赋雪诗
吴澄（元代）

腊转洪钧岁已残，东风剪水下天坛。剩添吴楚千江水，压倒秦淮万里山。

风竹婆娑银凤舞，云松偃蹇玉龙寒。不知天上谁横笛，吹落琼花满世间。
二月十四日梅花二首
杨万里（宋代）

树劲春犹瘦，花寒暮更明。
平生岂无句，此外不须清。
天宝宫词十二首寓感（《草堂雅集》题云“唐
顾德辉（元代）

十三女子擘箜篌，选作梨园第一流。
却道荷花真解语，岂知萱草本忘忧。
红鸾不照深宫命，翠凤常看破镜羞。
舞得太平并万岁，五年谁赐锦缠头。
春日与彭公常在漱玉亭对酌因谈范生不至
张嗣纲（明代）

漱玉亭前水鉴开，春风冉冉自南来。燕衔落絮飞书栋，花送奇香入酒杯。

秦汉有编当日玩，范张悬约岁时回。坐看碧沼鱼翻浪，空听辕门画角哀。
沁园春·列鼎雄豪
丘处机（宋代）

列鼎雄豪，兔走乌飞，转头悄然。似电光开夜，云中乍闪，晨霜迎日，草上难坚。立马文章，题桥名誉，恍惚皆如作梦传。争如我，效忘机息虑，返朴归原。壶中异景堪怜。是别有风花雪月天。玩四时时见，祥云瑞气，三光光罩，玉洞琼筵。满泛流霞，高吟古调，骨健神清丹自圆。真堪爱，待功成一举，永镇飞仙。
卢教授约周县丞来访次周丞韵
韩淲（宋代）

今古山阴道，谁吟雪下船。久将随俗好，便拟作春妍。

朝市无閒日，山林有瀑泉。薰风吹两鬓，蚕事欲三眠。
沁园春（送赵运使之江西）
黄机（宋代）

有美一人，昔在何居，今方见之。俨琼缨翠弁，气清芬只，珠幢绛节，光陆离兮。吾道非耶，世情复尔，天骥昂藏不受羁。还知否，定曲高寡和，才大难施。行吟湘水之湄。看云卷云舒无定姿。想粲然长笑，物皆有用，时哉易失，我亦奚为。袖手旁观，何如小试，欲脱囊中失利锥。君休叹，正梅花将发，尘满征衣。
离愤五首正德戊辰年五月作是时阉瑾知劾章出我手矫旨收诣诏狱 其五
李梦阳（明代）

结发事君子，缔结固不解。青蝇玷白璧，馨香逐时改。

恩阻爱不周，弃掷良在此。红尘何冥冥，白日沦西海。

对面有诀绝，何况万馀里。得宠各自媚，谁为展情理。

讹言方猬兴，君子慎其始。
自规
陆游（宋代）

曲肱饮水彼何人，汝独何为厌贱贫？大节勿污千载史，少时便尽百年身。
图书幸可传遗业，鸡黍何妨约近邻。
今日伸秋还小雨，剩鉏麦垄待新春。
陋居一首
苏籀（宋代）

平生瓮牖蔀茆菁，江左那无雨土宁。
游宦飘然纡幕燕，陋居粗有读书萤。
浮生佛脚须当抱，乱世儒衣便欲停。
天定灾祥在淫善，北溟安得胜南溟。
游梅仙坛口占
赵善括（宋代）

篮舆破晓雨初收，天气正和麦正秋。
四合平林空翠滴，一川芳正乱青浮。
梅仙道馆松全古，马祖禅关山更幽。
扰扰红尘竟何事，此身宜老白云秋。
金陵报恩大师西尚方丈二首
王安石（宋代）

萧萧出屋千竿玉，霭霭当窗一炷云。
心力长年人事外，种花移石尚殷勤。
木兰溪书堂
郑耕老（宋代）

郑子藏书处，柴门碧树湾。
开怀溪一曲，养拙屋三间。
月色斜侵竹，鸟声迥隔山。
辋川多胜趣，何似此潺湲。
湖上暮归 其二
史鉴（明代）

鸭禽呼去水云空，香滴蘋花露气浓。僧寺茫茫看不见，暮烟生处忽间钟。
始发宿亭诗
王褒（两汉）

送人亭上别，被马枥中嘶。漠漠村烟起，离离岭树齐。

落星侵晓没，残月半山低。
美人幛子二首 其二
顾璘（明代）

雾縠微凉玉露清，银河西畔水盈盈。桂香蟾影秋无限，一曲霓裳万古情。
踏莎行
晁端礼（宋代）

柳暗重门，花深小院。盆池昨夜新荷卷。银床斜倚小屏风，吴波澄淡春山远。

纨扇风轻，薰炉烟断。日高睡起眉山浅。尘侵鸾镜懒匀妆，谁人与整钗头燕。
射虎行赠射虎人
郭钰（元代）

昨日射虎南山颠，悲风萧萧眼力穿。今日射虎北山下，虎血溅力山路夜。

朝朝射虎无空归，家人望断孤云飞。度岭踰山弓力健，虎肉共分不辞远。

府司帖下问虎皮，高枕髑髅醉不知。虎昔咆哮百兽走，一死宁知在君手。

鼻端出火耳生风，拔剑起舞气如虹。昨夜空村见渔火，牛羊不牧犬长卧。

作诗赠君毛发寒，烦君为我谢上官。君不见昔日刘昆称长者，虎北渡河不须射。
送蒲秀才擢第归蜀
岑参（唐代）

去马疾如飞，看君战胜归。新登郄诜第，更著老莱衣。

汉水行人少，巴山客舍稀。向南风候暖，腊月见春辉。
江路
陆游（宋代）

江路最初程，飘然两屦轻。
少留云际宿，徐待月明行。
雁起平沙影，泉轻断岸声。
谁知游剡兴，不减上青城？
春雨 其四
谭宗浚（清代）

喜看新绿满亭皋，一片青山望眼劳。但有关心谈稼穑，尽多生意到蓬蒿。

潮头涨满鱼儿出，陌上尘销马首高。无限绿芜门外长，莫将颜色例青袍。
一落索
吕渭老（宋代）

宫锦裁书寄远。意长辞短。香兰泣露雨催莲，暑气昏池馆。

向晚小园行遍。石榴红满。花花叶叶尽成双，浑似我、梁间燕。
送李昂长官
徐积（宋代）

征南兵势欲平蛮，军声杀气秋风寒。南国此时霜霰早，八月草黄枫叶丹。

江有渚兮山有麓，君向洞庭何处宿。四垂天幕乱波平，九嶷山送愁岚绿。

日斜叶落黄陵祠，月明风起清湘竹。愁娥远放峡云来，冤臣莫借江声哭。

雁号孤喙度苍梧，猿叫哀肠抱霜木。君看樵坞与渔村，绿橘黄柑随柿熟。

此行正合风骚情，县衙仍在衡山足。新岚老翠滴吟窗，风松云溜生琴曲。

衡人侧耳听先声，报道官来不碌碌。可使汝农无逃田，可使汝市无冤狱。

汝胥可脱簿书烦，汝民可免鞭笞辱。日中放吏不坐厅，夜半投金不受嘱。

回时唯载俸馀钱，茶满衡山无一掬。
得五清先生消息尚客澧州怅然有怀作诗六首 其一
何景明（明代）

憔悴东都士，吾师更可嗟。三年为逐客，万里未还家。

暮阻巴山雪，春行楚岸花。江湖无路觅，流涕望天涯。
卢龙观和蔡法曹
皇甫汸（明代）

芳辰缔赏许心同，独见玄晖擅藻雄。曾是江山开胜地，尚馀楼阁待春风。

青溪水绕龙池汇，缑岭云来仙掌通。不信金门堪避世，花源何事帝城中。
访野人家
陆游（宋代）

山入柴门窄，桥通野路长。
群童挑燕笋，幼妇采鸡桑。
淳古非今俗，留连到夕阳。
盘餐敢辞饱，满箸药苗香。
世居亭
谢安之（宋代）

后皇来何从，顿此八纮网。
神皋尘冥冥，冠盖争勇往。
研桑到白首，塞屋犹怏怏。
云何石南牧，上印归州党。
虚装绝佳海，借石压轻桨。
清风肃炎涨，心事映莽沆。
一朝入吴门，几载耀庭幌。
取廉报常丰，溢作百世享。
英英玉华姿，宛有郁林象。
开轩函位置，得地甫寻丈。
何以诏云仍，世居如此榜。
次韵黄侍郎沧江海棠六绝
魏了翁（宋代）

沙暖花香弄午晴，苦撩诗思浩难禁。
偷閒不办追年少，只有春风会此心。
良月宴于栖遁处赋残菊
刘跃（元代）

菊残犹有最高枝，栖遁斋前足自怡。深夜雪霜金锁碎，清晨风雨玉离披。

魏公不负题诗好，陶令空嫌送酒迟。怜尔秋香浑未减，餐英回首更何之。
寒食
葛远（清代）

山村初听杜鹃声，日暖风和一晌晴。寒食有诗春意足，不闻天子召韩翃。
次龙东平赵益三首·龙松
陈著（宋代）

修鳞化作偃松寒，数百年閒一梦看。
何似起来云拥去，为天行雨万民欢。
越江秋曙
萧颖士（唐代）

扁舟东路远，晓月下江濆。潋滟信潮上，苍茫孤屿分。

林声寒动叶，水气曙连云。暾日浪中出，榜歌天际闻。

伯鸾常去国，安道惜离群。延首剡溪近，咏言怀数君。
永城道中
张耒（宋代）

东行十日何所有，衰草白茅梁宋陂。
大风官树吹半折，欲雨野宋垂不飞。
十年所遇半陈迹，千里独愁怀所思。
他日江湖片帆去，白头青镜久相期。
病中一二禅客见问因以谢之
刘禹锡（唐代）

劳动诸贤者，同来问病夫。添炉烹雀舌，洒水净龙须。

身是芭蕉喻，行须筇竹扶。医王有妙药，能乞一丸无。
西湖十景竹枝词 其七 綵鹢红妆
徐熥（明代）

湖心歌管遏春云，水底榴花六幅裙。转过苏堤欢不见，停桡齐上岳王坟。
艮岳百咏 滴滴岩
李质（唐代）

苍苔青润石嶙皴，泉脉涓涓湿白云。疑有天仙深夜过，丁当环佩月中闻。
赠张明之
沈辽（宋代）

文雅张夫子，飘然东岭居。不随人毁誉，独与道盈虚。

欢笑一棋局，湛沈万卷书。三年流窜客，相见止如初。
峡中
李石（宋代）

峡水方中驻，归舟溯蜀门。
竹枝声处处，梅蕊雪村村。
来去山峦笑，啼号地主恩。
幸然穷性命，不必赋招魂。
送礼部苏佉郎赴南阳
王禹偁（宋代）

拜命辞台席，扶亲道更光。
风流在东阁，优逸是南阳。
治箧排宸翰，行衣带御香。
袴襦编户暖，扇枕板舆凉。
铃阁留僧饭，书斋着道装。
遗踪寻耿邓，善政法龚黄。
潭净秋收菊，郊平晓坐棠。
未应淹郡国，即是复岩廊。
一息同鹏鸟，重来浴凤皇。
贰卿三十八，羞杀老冯唐。
杏花天影 丁巳秋日舟过荷叶蒲作
厉鹗（清代）

蘋花才报西风信，早添得、清愁上鬓。短蓑开合雨濛濛，借问。

小上桥断戍近。沿明镜、红疏翠晕，听依约、菱歌去尽。

已凉天气别人时，未稳。倩行云为寄恨。
沙木和驿壁间二仙传道图儗定襄郭公作
童轩（明代）

蓬莱之山渺何许，中有仙人聚如蚁。云深路远不可致，遂令方士神其理。

神其理，玄且幽，刀圭一粒人争求。宁知天地尚有尽，茫茫万物皆浮沤。

人生匪金石，焉能形独留。区区学仙子，笑杀东家丘。

瑶池桃实竟何物，可怜王母萧飒蛾眉秋。空闻驭黄鹤，不见来青牛。

丹砂卒难转，白雪忽满头。君不见少翁栾大骨已朽，茂陵松柏悲风吼。
奉和圣制送张说上集贤学士赐宴，得筵字
王翰（唐代）

东堂起集贤，贵得从神仙。首命台阶老，将崇御府员。

送人锵玉台，中使拂琼筵。和乐薰风解，湛恩时雨连。

长材成磊落，短翮强翩翾.徒仰蓬莱地，何阶不让缘。
为母舅谢东园公题良平芝山八景 其二 鼓楼龙石
王希文（明代）

曙色连宵暝，旃林向晓红。嵯峨龙脱甲，空谷响丁冬。

楼不闻吹笛，石更无敲钟。夜来行雨去，一喝满天风。
登清音堂访介庵壁间留题已有漫去之者偶成长
赵蕃（宋代）

十日溪行雨雾深，晓晴催我强登临。
壁间变灭龙蛇字，海内流传金玉音。
欲为废兴聊下语，不堪山水感人心。
何时遂此扁舟志，占断鸥波得细吟。
日食
艾性夫（元代）

谁撤天门虎豹扃，群妖食日上青冥。
一眉不及黄昏月，万目惊看白昼星。
绝响无人槌败鼓，洗光何地激沧溟。
仰天凝注需阳复，寂历西风老泪零。
王定国北归过衡阳惠示四诗其聚散忧乐之兴尽矣率赓二篇
吕陶（宋代）

腊寒尝醉蒲桃酒，春霁空摇舴艋船。倦客偶来皆失路，故人相艋似逢仙。

半生感事惊残梦，两世知音话宿缘。闻说三槐长秀茂，子孙才业信家传。
次卫府危朝献纪善见寄
蒲庵禅师（明代）

君谈东鲁我谈禅，淮海相闻叹暮年。
刘向才名遗《说苑》，扬雄词赋重《甘泉》。
收来柿叶朝频写，吟到梅花夜不眠。
早晚定逢濠上寺，三生旧话待重圆。
种花口号 其二
孔平仲（宋代）

蜀葵萱草陈根在，金凤鸡冠著地栽。并作暑天庭户景，深丛时见一花开。
寒日前二日直宿省中
赵鼎臣（宋代）

古屋寒无禁，幽眠梦不成。鼠留窥砚迹，风度响窗声。

人语天将晓，春阴日未明。起来搔短发，端自有馀清。
郊外即事七首
袁燮（宋代）

阴云解駮晴光好，藜杖逍遥足自怡。
月争渐迟风力细，初春便是浴沂时。
跋张明府独乐园图二首
方回（元代）

熙宁相住半山寺，元佑人宗独乐园。
早起庵中钓鱼手，未应宣靖失中原。
咏落叶敬步御制原韵 其一
戴亨（清代）

露折霜摧岂自由，花残莺老债谁留。无边晻暧成虚荫，不断萧骚付浊流。

弃妇机中明月夜，离人江上白云秋。何须更听回风曲，满眼荣枯导客愁。
寄王叔明二首 其二
倪瓒（元代）

几梦山阴王右军，笔精墨妙最能文。每怜竹影摇秋月，更爱山居写白云。

秘笈封题饶古趣，雅怀萧散逸人群。今年七夕闻多事，曝画翻书到夕曛。
寄答潘文叔并属恭叔五首 其三
赵蕃（宋代）

主簿舍徙说，御史身耻呈。夫岂为异与，义理可不明。

嗟哉后来者，窥踰多丧贞。所以使古人，炯炯长擅名。
丈轩诗
谢逸（宋代）

谪仙独立风埃外，函丈席间藏法界。食前不愧孟子讥，容膝尚笑陶生隘。

若知北斗可藏身，定是须弥堪纳芥。不容广坐九百万，谁信维摩室本大。
送湖南李直夫宪使
元明善（元代）

君去湖南我上京，思君欲见又芜城。沧波留月能归海，江雁拖云不到衡。

一代豪华谁远识，百年惊畏护灵名。好来不作男儿事，有水可渔山可耕。
钗头凤 收香鸟
龚翔麟（清代）

青杨柳。溪亭右。旧家姊妹携尊酒。探花使。怜人意。

小鬟钗股，一双齐缀。觑。觑。觑。

收红袖。归来后。春纤拈处同消瘦。彩笼闭。添沉水。

灯前倒挂，绕帘香气。细。细。细。
送郭补阙归江阳
李端（唐代）

东门春尚浅，杨柳未成阴。雁影愁斜日，莺声怨故林。

隋宫江上远，梁苑雪中深。独有怀归客，难为欲别心。
晚登东山
张慎言（明代）

恐负凄清水木闲，顷来无日不登山。
都将慷慨悲歌意，分付孤鸿细雨间。
勘物静归根自寂，抚躬衰与世何关。
绮霞红树纷如织，雅翼相衔是倦还。
孟子·事天立命
陈普（宋代）

穷理知天所性全，存而顺事没而安。
保全是理无容失，所受於天或可还。
仪真太守召看牡丹
丘濬（宋代）

何事化工情愈重，偏教此卉大妖妍。
王孙欲种无馀地，颜巷安贫欠买钱。
晓槛竞开香世界，夜阑谁结醉因缘。
须知村落桑耘处，田叟饥耕妇不眠。
酬和元九东川路诗十二首。夜深行
白居易（唐代）

百牢关外夜行客，三殿角头宵直人。

莫道近臣胜远使，其如同是不闲身。
寓言
齐己（唐代）

造化安能保，山川凿欲翻。精华销地底，珠玉聚侯门。

始作骄奢本，终为祸乱根。亡家与亡国，云此更何言。
颂古
释道颜（宋代）

三十年前此寺游，木兰花发院新修。
如今再到经行处，树老无花僧白头。
雷震渔所之柱
赵文（宋代）

瞥然满屋飞金蛇，楼东楼西号火鸦。
天鼓百面一手挝，百年老柱神斧加。
妇女惊倒儿童哇，知君把钓江头沙。
明珠赤手龙颔拿，天翁发怒为此耶。
向来五鬼千夜叉，寒我饥我生眼花。
捧头惊竄如麏麚，从此不作穷诗家。
题谭玉先生《烟雨归耕图》
曾习经（清代）

蓑笠携锄事宛然，敢将踪迹比前贤。此中风趣吾差识，惭愧宁河过十年。
次刘晓窗九日韵十首
杨公远（宋代）

佩萸囊菊陟崔嵬，世俗想传有自来。
雇我此身强健在，不消囊佩亦无灾。
夔州竹枝歌九首
范成大（宋代）

当筵女儿歌竹枝，一声三叠客忘归。
万里桥边有船到，绣罗衣服生光辉。
冬日邀友同赏
许及之（宋代）

令温风有信，林静叶无哗。别种桃舒萼，先期梅著花。

成蹊馀屐齿，索笑见檐牙。未饮朝来酒，何妨饭后茶。
南山池
梁藻（唐代）

翡翠戏翻荷叶雨，鹭鸶飞破竹林烟。

时沽村酒临轩酌，拟摘新茶靠石煎。
别平江扬元鼎二首 其一
陈藻（宋代）

染指鼀羹有子云，乃能留客话皇坟。不知造化何悭甚，遣出平江要别君。
海陵书事
贺铸（宋代）

海滨流浪胡为乎，况复支离百病余。
三月逢梅识春色，半年无雁托归书。
老乌啄屋巫呼鬼，野艇横门米换鱼。
回首扬州才百里，画桥风月可怜渠。
绝句
赵希青（宋代）

手执黄庭上石台，竹阴扫月遍苍苔。
欲从此处即仙去，玉立清风待鹤来。
次韵高殿撰题东山
陈造（宋代）

庐山佳处云英英，鹤归谁识丁佐卿。
东林遗址倏兴废，未害诸佐传清名。
向来杖屦孰游历，猿鸟近人鸥不惊。
乐天本原只兜率，思邈不忘听化城。
一从棘位复帅阃，晋酌白兽悬旄旌。
先生本自远公辈，梦系莲社松竹行。
即今上品已补处，妙句留并山峥嵘。
未下饮光领一笑，曾是贺泽论三生。
何人著语嗣绝响，浪许伯起新有声。
尚忆诗翁运椽笔，坐排九派咸东倾。
自夏徂秋苦雨兼答张孟奇汪公干庄静父韩孟郁 其二
区大相（明代）

地下经时雨，云生累月阴。浴凫偏近砌，乾鹊漫依林。

但恐高天坠，还愁大陆沉。祇馀檐溜响，时助客中吟。
元夕用胡经仲所寄韵呈辛倅及诸僚友
吴芾（宋代）

星斗潜移下九天，满城如昼酒如泉。
当时行乐陪千骑，今日重来恰十年。
灯烛光中春更好，绮罗丛里月争妍。
诸君莫惜长鲸量，要向樽前中圣贤。
送甥沈济秀才下第南归
郭祥正（宋代）

炎风吹黄尘，去兴不可止。丈夫固有命，得失致悲喜。

何当永相将，锡山酌泉水。
杂诗
吴大有（宋代）

山中多雨水，秋晚正妨农。
病菜和根煮，新粳带湿舂。
拥沙埋废井，堕石折枯松。
寂寂猿啼昼，白云藏数峰。
次韵晁元默和李季章参政长句因寄呈李参 其二
韩淲（宋代）

髣髴风流转小车，洛中情味尚谁家。江湖水满无飞雁，城郭春深有乱鸦。

且自山间更林下，从渠地角是天涯。不因胜事那能此，一色红红白白花。
和傅粹梅岩之什
陈宓（宋代）

看花长是盛时来，飞雪从渠到玉杯。
天惜国香尘土涴，故应偏向石间开。
偈颂一百六十首
释宗杲（宋代）

今夜唤明朝作来，明朝唤今夜作去岁。
即称来年今夜合来，既号去岁明朝合去。
来年今夜不见来，去岁明朝定不去。
既不来，又不去，
业识茫茫无本据。大圆镜里绝纤尘，
个别岂著闲家具。是则是，
别又别，烁迦晃破秋天月。
庞公不昧本来身，大似飞龙成跛鳖。
尔诸人，瞥不瞥，
灵利汉须看时节。五九尽处又逢春，
衲僧脑后三斤铁。
乌栖曲
冯时行（宋代）

黄河吹风暗平川，东流之水清且澜。
明月不如长年好，照我离离满秋前。
明年此夜月还明，我是荆江云水人。
劝君莫唱乌栖曲，千古悲凉鬼神哭。
减字木兰花·淫声美色
侯善渊（元代）

淫声美色。底死谩生难弃舍。艳态娇妻。儿女恩情总送伊。除情态欲。惜气存神如珠玉。一点精金。失了难为复再寻。
知府黄龙图
刘弇（宋代）

迎春新酒拨鹅黄，献寿争持潋滟觞。入夜台躔动符彩，拂星旌户集簪裳。

平时猥辱非常顾，贱子初无可录长。独有此心效芹块，愿先歌鲁炽而昌。
梁溪闲居
荣永禄（清代）

西有蠡湖东惠泉，梁溪十里水平天。半耕半读吾家业，敢说偷闲学少年。
富池庙
毛珝（宋代）

船头蜀锦三千尺，倒影长虹浸寒碧。相逢不是紫髯郎，鹦鹉洲边眼生棘。

江头箫鼓杂灵鸦，人道阴兵曾护国。安知楼下雪千堆，不是吞曹气冲激。
颂证道歌·证道歌
释印肃（宋代）

自从认得曹溪路，鸟道征空步坦途。
攫雾拿云风亦怕，降摩事毕念苏卢。
苏州姚氏三瑞堂
苏轼（宋代）

君不见董召南，隐居行义孝且慈，天公亦恐无人知。

故令鸡狗慈哺儿，又令韩老为作诗。尔来三百年，名与淮水东南驰。

此人世不乏，此事亦时有。枫桥三瑞皆目见，天意宛在虞鳏后。

惟有此诗非昔人，君更往求无价手。
桂隐纪咏·玩芝轩
张镃（宋代）

阴洞亲寻遍，灯惊蝙蝠飞。
坚明敲紫玉，一似采时肥。
上享郊庙 禋郊
张方平（宋代）

回仗由黄道，鸣銮入翠宫。忾思文武侑，诚与地天通。

登陛行裀彻，终祠坐幄空。风云归绝域，星斗下遥穹。

壝际柴烟白，龛层烛焰红。气祥书鲁观，福嘏萃尧躬。

海上鸡星动，楼前马队雄。仆臣殊幸会，独得近重瞳。
挽赵秋晓
翟龛（宋代）

早向南宫掇一筹，英声藉藉出南州。
襟怀雪月五更晓，器宇江天万顷秋。
方羡庐山高筑室，奚虞夜壑遽藏舟。
天朝弗为期文地，才羡如公不久留。
怀鸣禽
周密（宋代）

竹树环幽栖，积翠何森森。鸣禽不知数，日夕传好音。

居然谢嚣𡏖，宛若居山林。哢清孤枕晓，声碎花房深。

笙竽杂天籁，鼓吹无哇淫。物我自两忘，彼此无机心。

髽奴不解事，探鷇稍见侵。忽动择木志，一去不可寻。

鸥鸟骇海翁，智莫欺鱼禽。何以慰寂寥，静对空愔愔。

风篁落纤月，谁伴清宵吟。
巡按贺御史言事待罪次韵四首 其四
周瑛（明代）

不学古贤哲，谩修封禅仪。但于匡主处，便是致身时。

娲圣天曾补，公愚山可移。宸聪蒙省览，会见太平期。
和彦时兄韵
王之道（宋代）

立马山前问酒家，山峰森列两溪斜。
扶疏新竹听流水，夭乔古松看霁霞。
远目自能供觅句，枯肠终不奈搜茶。
一杯汤饼工窗晚，危坐清吟对月华。
古梅
范成大（宋代）

谁似西湖处士才，诗中篱落久尘埃。
陆郎旧有梅花课，未见今年句子来。
益州州学圣训堂
何郯（宋代）

益为藩捍西南隅，物众地大称名都。择守来颁兹土政，治人颇与他邦殊。

蹉跌一有戾条教，便宜皆得行黥诛。群奸帖息不敢动，无复弄兵觊穿窬。

任威或谓一时事，立政恐非长世图。岂无达识究是否，重在改作徒嗟吁。

仲翁裔孙有伟度，敢决不以常文拘。当官勇欲除弊法，伊忧内恻仁心孚。

视人无异远方意，威刑惠政还相须。始时岁荒力赈救，坐使饿殍成完肤。

既而为俗思根本，其在立学陈师谟。大开儒庠务诲导，秀民耸慕纷来趋。

遂言讲署鸿生职，使演经传传诸徒。奏函一上闻法座，诏劄即日来谐俞。

诏云信汝辨治蜀，缓任威罚先文儒。公心感激侈上赐，刻在金石尊神谟。

覆之大厦榜美称，日久传者期无渝。邦人承风为盛事，观者填道来于于。

嗟嗟多士其听命，勿即邪径安夷涂。师无訾圣生率教，信尚姬孔尊唐虞。

施之乡党励雅俗，仁谊得以相持扶。汉皇初始盛文学，起自蜀国行中区。

本朝教化视三代，建元安可为齐驱。吾君训辞谕万里，义均盘诰兹宣敷。

吾守教本树一国，学成洙泗相涵濡。臣谋君从协大义，圣哲倡和真同符。

欲歌盛节示万古，才不迨志嗟其愚。
四月二十日得雨方足闻城间一祷即应沾渥久矣此馀波所及也再用前韵一首寄呈恕斋
林希逸（宋代）

晴云卷尽雨云飞，多谢元工已转机。恳切敷陈绿封事，殷勤持送紫霞衣。

十连如佛仁均施，一念于民福可祈。秧马既閒青遍野，摇摇争弄晚风微。
次街口
汪洪度（清代）

万山落飞瀑，竞向清溪会。潆洄穿松杉，葱茜纷映带。

积石竦剑穿，百里无静濑。篙师惯歌啸，险绝了不碍。

攒霄排岩峦，幽异此中最。转惜险巇中，苍黄出烟霭。

渔火半明灭，海月上山背。家乡送别人，已隔青峰外。
宵征
张孝祥（宋代）

畏暑倦长道，呼童戒宵征。三更渡前溪，溪水清且鸣。

舟人自相唤，炬火如疏星。俯视乱石多，仰见北斗横。

微微白露下，磔磔宿鸟惊。竹舆出林薄，十里月渐明。

光采散草木，凉意侵冠缨。
山中四首
释圆悟（宋代）

飞瀑挂高崖，幽禽响虚谷。
怜此一片景，借得数掾屋。
涧木卧槎牙，岩花散芒馥。
策杖从所之，偶到南山麓。
贺罗珊
新喻宰（宋代）

刑部二品尚书郎，匹马萧然返故乡。
点检庭前新种柳，於今森列总成行。
御园春晓
弘历（清代）

雨后轻烟荡林表，风暄日丽光春晓。繁禽殢蕊未昌昌，洞房曲院殊窈窈。

今年人度去年春，今岁春无去岁人。镜花水月皆常住，三万六千只刹尘。

刹尘常住春风里，昔人今日嗟何似。谁家舞袖袅春长，何处歌声逐风起。

春歌春舞由人恋，昔日今人会相见。试看逸少挈壶觞，永和三日兰亭宴。
喜雨
谢薖（宋代）

涉冬无一雨，玄冥阻骄阳。上田尘沙飞，下田蒲稗荒。

锄犁不入尘，龙具挂壁墙。村居巷无井，抱瓮汲长江。

汲多恐流绝，无以饮牛羊。昨宵天意动，浮云霾月光。

洒然润物功，洗苏及枯杨。先帝剑弓冷，小臣涕泪滂。

属闻建中号，讴歌腾路傍。雨从膏泽沛，风与和气翔。

山林独何幸，预喜沾稻粱。尚能赋时雨，激烈歌阜康。
大风雨从汉阳渡
杨承禧（清代）

中流拔剑横江水，雪浪如山复几重。浮世津涯何莽苍，平生淮海在心胸。

天边电笑多投马，雨后风颠远送龙。回首晴川烟树阔，夕阳一角度疏钟。
偶成四绝书寄子坚道契 其四
黄裳（宋代）

尘中自适能无我，方外相知喜有君。静看古今搔首处，五湖风月万山云。
江上有怀曾主簿
邓雅（元代）

归鸿不可留，去鹤犹难招。朔风起离思，短发寒飘萧。

远树带斜日，沧江生暮潮。双飞愧鸥鸟，独立心摇摇。
寄辉老
李龏（金朝）

八十空门侣，如君有几僧。眼明非服药，身健不扶藤。

云缀搜吟笔，花纷说戒灯。小师亲得法，新度碓头能。
村鼓
孔平仲（宋代）

潭潭村鼓鸣，羡尔田家乐。闪闪绿榆丛，风清如苇籥。

我怀物外趣，世味久零落。焉得太古民，相携去耕凿。
禅人写真求赞
释正觉（宋代）

圆颅方衣，静枢活机。
天空云淡淡，潭净月依依。
十分化事成华木，默默冰壶春信归。
春归
宋无（元代）

酿蜜筒香蜂报衙，杏梁泥歇燕成家。
浮萍断送春归去，尽向东流载落花。
天苏酒成次路韵
刘挚（宋代）

粤岭酒万户，酝者无刑章。以兹于酿事，家家致其祥。

羁人亦随喜，聊自慰空觞。颇收诸家法，曹高及张王。

不复使邻舍，更笑瓮下狂。软熟秋糯洁，芬烈吴秫香。

堈头沸珠蚁，斝面灯玉浆。人情喜自誉，谓可官法当。

方时见初菊，熠爚浮冷黄。颓然此中趣，不觉乡路长。

格高气淳圣，何至肠腐伤。区区美芹意，欲以酌后皇。

馀醺到郡郭，恨无嘉宾将。增酿更加数，从今百忧忘。
花靥镇二首 其一
刘安上（宋代）

下蔡嬉游地，春风万杏繁。谁家堪系马，青壁竹篱门。
偈颂一百二十三首
释祖钦（宋代）

撮土成金古赵州，据人来问直相酬。
声前有意今谁委，门外一江春水流。
吕尚书挽章 其三
王洋（宋代）

四海诎伸势，安危俯仰殊。犬戎蟠洛邑，晋鄙握兵符。

杨李生同烈，高秦死异区。谁如双剑化，义烈一门俱。
嗟哉行
丘逢甲（清代）

钢是铁所为，铮铮抑何美！安知经火炼，竟化柔绕指。

噫吁乎嗟哉，行百者半九十里，晚节末路之难乃如此。

君不见扶风大儒宫中才子，当时果以投荒死，岂不贤名溢青史？

左手抚图右引剑，人生变节须臾耳。适从何来集于此，逼人富贵徒为尔。

大衔赫赫书铭旌，相公竟葬咸阳矣。邓绾好官曾几时？

人笑褚公今冷齿。
漫述 其二
贺一弘（明代）

刻鹄形犹类，屠龙用不成。风尘双鬓短，湖海一身轻。

举世都谈道，皇天亦忌名。好归筑山舍，栖息任阴晴。